
E L Ő T E R J E S Z T É S

Sülysáp Város Önkormányzata Képviselő-testületének

2017. február 23-án tartandó munkaterv szerinti ülésére

8. napirendhez

Tárgy: Orvosi ügyeleti ellátásra kötött feladatellátási szerződés módosítása
Tisztelt Képviselő-testület!

Mint ismeretes Önkormányzatunk a Tápió-vidéki Többcélú Kistérségi Társulással együttműködve biztosítja az orvosi ügyeleti alapellátás. A feladatellátást a közbeszerzési eljárásban kiválasztott Inter-Ambulance Zrt. (a továbbiakban: Szolgáltató) végzi. 

A feladatellátáshoz Nagykáta Város Önkormányzata a Megbízási szerződés V. pontja alapján bérbe adta részükre a Nagykáta, Petőfi S. u. 3. sz. alatti helyiséget. A Szolgáltató azonban többször jelezte, hogy a helyiség nem felel meg maradéktalanul a rendeltetésének (pl. nem fűthető a megfelelő mértékben, szigeteletlen nem tudja a funkcióját megfelelően betölteni). Nagykáta Város Önkormányzata azonban nem tudta a fennálló hiányosságokat orvosolni, és más bérleményt sem tudott biztosítani, így a Szolgáltató maga keresett alkalmas helyet erre a célra a 2760 Nagykáta, Görgey u. 21. szám alatt.
Erre való tekintettel a Megbízási szerződés módosításával annak V.1. pontjában rögzíteni  szükséges az új ügyeleti helyiség helyét.

A módosítás nem minősül lényeges módosításnak, hiszen nem olyan feltételeket határoz meg, amelyek ha szerepeltek volna a szerződéskötést megelőző közbeszerzési eljárásban, az eredetileg részt vett ajánlattevőkön kívül más ajánlattevők részvételét vagy a nyertes ajánlat helyett másik ajánlat nyertességét lehetővé tették volna, illetve a  módosítás a szerződés gazdasági egyensúlyát sem változtatja meg a nyertes ajánlattevő javára, ezért a Közbeszerzési törvény 141. § (6) bekezdésére tekintettel újabb közbeszerzési eljárás lefolytatása nélkül átvezethető.
Kérem az előterjesztés szíves megtárgyalását, és döntésük meghozatalát.
…/2017. (II. 23.) ÖKT határozati javaslat

Sülysáp Város Önkormányzatának Képviselő-testülete 

1./ a 2016. január 1-től 2020. december 31-ig terjedő időszakra az orvosi ügyeleti ellátására a Tápió-vidéki Többcélú Kistérségi Társulás mint Megbízó és az Inter-Ambulance Zrt. mint Szolgáltató között  tárgyalásos közbeszerzési eljárás útján létrejött Megbízási szerződés közös megegyezéssel történő módosításához – miszerint az orvosi ügyeleti alapellátás nagykátai központja a 2760 Nagykáta, Petőfi Sándor u. 3. címről a 2760 Nagykáta, Görgey u. 21. címre települ át – hozzájárul;

2./ felkéri és felhatalmazza a Tápió-vidéki Többcélú Kistérségi Társulás Elnökét a szerződés módosítás aláírására. 

Határidő: azonnal 
Felelős: polgármester 
Sülysáp, 2017. február 15.

Horinka László s.k. 

